Í dag verður metið hvort skriðuhætta sé enn í Kinninni og Útkinn. Tvær skriður til viðbótar féllu í gærkvöld eða nótt og erfitt að segja hvort fleiri falli, en talsvert hefur dregið úr úrkomu.
Úrkoma hefur minnkað í morgun en gert er ráð fyrir að bæti aftur í síðdegis í dag Ekki er þó áætlað að úrkoman verði eins mikil og þegar verst lét um helgina.
Sveinn Brynjólfsson, sérfræðingur á sviði ofanflóðamats hjá Veðurstofunni segir að það sjáist nú að tvær nýjar skriður hafi fallið í gærkvöld eða nótt. Hann segir að það sé erfitt að segja hversu margar skriðurnar eru í allt en giskar á um 15-20. Farið verður inn á svæðið þegar óhætt þykir til að meta ástandið.
Skriðurnar sem hafa fallið eru á svæði sem er um það bil 10 km
, frá Björgum ysta bænum og inn undir Þóroddsstaði.
Nú er liðinn rúmur sólarhringur frá því að versta úrkoman var. Sveinn segir ómögulegt að segja hvort von sé á fleiri skriðum.
Það er mjög erfitt að segja um það. Í gær lögðum við til þessa auknu rýmingu og það er vegna þess að þá var að byrja að rigna aftur
. Þá gerðum við ráð fyrir að það gætu fallir fleiri skriður. Það er ekki hægt að útiloka það enn þá að það falli fleiri skriður.
Dagsbirtan verður notuð til að fylgjast með svæðinu og meta ástandið.
Við munum fylgjast vel með í dag og reyna
að sjá eftir bestu getu hvort að eitthvað breytist.
Á Ólafsfirði voru engar aðgerðir í nótt vegna vatnsflaumsins sem var í bænum um helgina. Svo virðist sem ástandið sé að skána enda hefur úrkoma minnkað. Áætlað er að það hafi flætt inn í um 20 hús. Ekki er unnið að dælingu í dag en gærdagurinn fór mest í að dæla af opnum svæðum til að létta á fráveitukerfinu. Á Siglufirði þurfti ekki að dæla úr húsum eða af götum þrátt fyrir sams konar úrhelli þar.